Surullisen kuuluisan Sunny Car Centerin toimitusjohtajalle määrättiin miljoonakorvaukset

Sunny Car Centerin SCC:n entinen yrittäjä ja toimitusjohtaja Markku Ritaluoma on tuomittu maksamaan 6,2 miljoonaa euroa korvauksia konkurssipesälle. Yhtiön entinen hallituksen jäsen Iisakki Kiemunki joutuu yhteisvastuullisesti Ritaluoman kanssa maksamaan 350 000 euroa. Käräjäoikeus totesi Kiemungin aiheuttaneen vajaan 5 miljoonan euron vahingot, mutta sovitteli pesän vaatimaa korvauksen 350 000 euroon. Kanta-Hämeen käräjäoikeuden mukaan Ritaluoma on aiheuttanut vahingot yhtiölle törkeästä huolimattomuudesta. Kiemunki on synnyttänyt vahingot huolimattomuudesta. Oikeudenkäynti, josta annettiin tiistaina päätös, koski SCC:stä ulkomaille lähetettyjä varoja. Konkurssipesä vaati Ritaluomalta 6,2 miljoonan euron korvauksia ja korkoja. Pesä vaati Kiemunkia osallistumaan yhteisvastuullisesti 5,1–5,9 miljoonan euron korvauksiin. Konkurssipesä vaatii SCC:n varoja takaisin myös kolmella muulla kanteella, joissa vastaajina ovat eri tavoin Ritaluoma, Kiemunki ja Hämeenlinnan kaupungin kiinteistösijoitusyhtiö.